
A Boltív-forrás vízhozamának és fizikai, kémiai paramétereinek változása a csapadékesemények és a Duna vízállás függvényében. Értékelés archív adatok és jelenlegi mérések alapján

A Budai Termálkarszt három fő megcsapolódási területeinek egyikén, a Rózsadombon és környékén hévforrások (>36,7°C) és langyos források (20-36,7°C) egyaránt megcsapolódnak. A területre felállított koncepcionális modell szerint a langyos források vize regionális áramlási rendszerből származó melegebb vizek és lokális/intermedier áramlási rendszerből származó hidegebb vizek keveredésének eredményei. Ezen langyos források egyikét, a természetes megcsapolódású Molnár János-barlang – Malom-tó – Boltív-forrás rendszerét vizsgáltuk.
Az 1950-es évekből származó archív adatok mellett saját méréseket is végeztünk a Malom-tavat a Dunával összekötő csatornában 2013 áprilisa és júniusa között, ahol vízhozamot, hőmérsékletet, pH-t és fajlagos elektromos vezetőképességet mértünk. Emellett a Malom-tóban elhelyezett, folyamatos mérést biztosító Dataqua műszer adatait használtuk fel, mely a vízszintet, hőmérsékletet és fajlagos elektromos vezetőképességet mérte 2012. október és 2013. július között.
Dolgozatunk célja az volt, hogy a rendszer paramétereinek változásain keresztül tanulmányozzuk a mögöttes karsztrendszer szerkezetét, fejlettségét. A területen fontos szerepe van a Dunának, mint helyi erózióbázisnak, így a rendszer paramétereit a folyó vízállás változásaival vetettük össze, valamint a csapadékeseményekkel.
A paraméterek változékonyságát diagramokkal és leíró statisztikával, a Duna vízállás változásának és a csapadék azonnali hatását korrelációval, késleltetett hatásukat pedig keresztkorrelációval vizsgáltuk.
A módszerek alkalmazása során arra jutottunk, hogy a csapadékesemények nincsenek hatással a rendszer paramétereire. Ennek a karsztrendszer nagy tározóképessége lehet az oka. A Duna és a rendszer összefüggése egyértelműen kimutatható volt, kapcsolatukat a korábban a Gellért-hegy előterére leírt speciális modell írja le, miszerint a folyó magas vízállása idején a medrében megcsapolódó szökevényforrások megcsapolódása a parti régióba tevődik át, ezáltal megváltoztatva a parti források paramétereit. A kapcsolat erősségében továbbá évszakos változás látszik.
Munkánk nem csak elméleti, hanem gyakorlati szempontból is fontos. A geotermikus hasznosítás során elengedhetetlen a paraméterek változékonyságának ismerete. Eredményeink alapján a Boltív-forrás vizének geotermikus célú hasznosítása gazdaságosan működtethető lenne.
Munkánk az OTKA NK 101356 számú pályázat keretében valósult meg.



